b'\n_START_ARTICLE_\nSaab Scandia\n_START_SECTION_\nHistorie\n_START_PARAGRAPH_\nScandias konstruksjon hadde mange likhetstrekk med DC-3 som den var ment \xc3\xa5 skulle erstatte. Det mest i\xc3\xb8ynefallende som skilte de to var at Scandia hadde nesehjul i motsetning til DC-3 som var utstyrt med halehjul. Ut over det representerte ikke Scandia noen store og vesentlige nytheter mht. til kapasitet, fart og rekkevidde. Salget gikk tregt fordi det var et stort overskudd av rimelige brukte DC-3 fra milit\xc3\xa6re overskuddslagre som var tilgjengelige for sivile akt\xc3\xb8rer for en rimelig pris. _NEWLINE_Protoytypen Saab 90 (Scandia) fl\xc3\xb8y f\xc3\xb8rste gang i november 1946. Den kunne innredes til \xc3\xa5 ta mellom  24 og 32 passengers. Startvekten var beregnet til 11\xc2\xa0600 kg, med en rekkevidde p\xc3\xa5 om lag 1\xc2\xa0000 km. Den var utstyrt med to Pratt and Whitney R-2000 motorer. hadde et enkelt opptrekkbart nesehjul og opptrekkbart understell. F\xc3\xb8rste kunde var det svenske flyselskapet ABA som  plasserte en ordre p\xc3\xa5 8 fly med levering fra oktober 1950. Innen flyene ble levert hadde ABA tr\xc3\xa5dt inn som samarbeidspartner i SAS, og det ble SAS som ble den formelle eier av flyene. _NEWLINE_Prototypen ble sendt ut p\xc3\xa5 en salgs- og demonstrasjonstur til Europa og S\xc3\xb8r-Amerika, en tur som resulterte i et salg av kun ytterligere 8 fly til to brasilianske selskaper: Aerovias do Brasil og VASP._NEWLINE_Prototypen ble ogs\xc3\xa5 solgt til S\xc3\xb8r-Amerika som forretningsfly for en industribedrift.\n_START_SECTION_\nSlutten\n_START_PARAGRAPH_\nF\xc3\xb8r SAAB hadde f\xc3\xa5tt ferdigstilt de bestilte fly fikk SAAB press p\xc3\xa5 seg fra svenske myndigheter. Den kalde krigen hadde forandret situasjonen og SAAB fikk anmodning om \xc3\xa5 konstruere nye jagerfly, noe som resulterte blant annet i Saab J29 (Tunnan). Scandia-prosjektet ble lagt p\xc3\xa5 is, og restrerende fly i ordreboken ble produsert hos Fokker i Nederland._NEWLINE_Tilsammen ble det kun produsert 16 fly, hvorav 8 gikk til SAS. Av disse var 6 svenskbygde og 2 bygget hos Fokker. SAS avviklet Scandiafl\xc3\xa5ten i 1957 og solgte flyene til det brasilianske flyselskapet VASP i 1957._NEWLINE_Innen luftfarten hadde kravet til b\xc3\xa5de st\xc3\xb8rre fly og fly utstyrt med trykk-kabin meldt seg. SAAB hadde planer om en st\xc3\xb8rre versjon med trykk-kabin, et prosjekt som ble kalt 90B, men den ble aldri realisert._NEWLINE_VASP hadde fem ulykker med sine Scandiafly og de ble tatt ut av trafikk i juli 1969._NEWLINE_Kun en Scandia, PP-SQR, er bevart. Den finnes p\xc3\xa5 et flymuseum i Bebedouro, Brasil. Den skal v\xc3\xa6re komplett, men er utsatt for v\xc3\xa6r og vind og er i heller d\xc3\xa5rlig forfatning (se bilder under ekstern lenke). I forbindelse med sitt 50-\xc3\xa5rsjubileum i 1987, gjorde SAAB et fors\xc3\xb8k p\xc3\xa5 \xc3\xa5 kj\xc3\xb8pe flyet tilbake, men noen avtale kom ikke istand.'